Dudakészítés

Jó ideje dudáltam már, amikor három dudát rendeltek tőlem Svájcból

és Németországból. Eddig, ha ilyen történt, továbbadtam a megrendelést

a dudakészítőknek, Csoóri Sanyinak, vagy Istvánfi Balázsnak.

Most szöget ütött a fejembe, mi lenne, ha én készíteném el a

hangszereket. Olyan sok dudát megjavítottam már, tudnék én újat

is készíteni!

Beszereztem a faanyagot, bőröm volt, szarukat vettem, és megnéztem,

hogyan kell a fejet kidíszíteni. Nekifogtam. Egy hetem volt

az indulásig, éjjel-nappal dolgoztam. Emlékszem, elmentem Ménes

Ági ötvösműhelyébe, ott faragtam a szarutülköket, de volt ott egy

csiszológép, amivel százszor gyorsabban ment. Belemelegedtem a

munkába, szállt a szarupor, és amikor másnap Ági bement a műhelybe,

fél centi vastagon mindent ellepett a por.

Szóval, készen lettek a dudák, és vittem magammal. Turnéztunk

Svájcban és Németországban is. Az volt a tervem, hogy az eladott

dudák árából veszek egy jó kocsit, azt itthon eladom, és nem kell

banki kölcsönt felvennem a lakásfelújításra.

Megkaptam a nagy summát, és a németországi barátoknak letelefonáltam,

hogy melyik kocsit vegyék meg. Én megyek érte, de

addigra legyenek rendben a papírok! BMW 520-ast vettek, szuper

kis kocsi volt, 180 km/h-val száguldottam haza.

Itthon a Vámhivatalban kiderült, hogy a forgalmi egyik sarka le

van vágva, ami azt jelentette, vagy lopott az autó, vagy ki van vonva

a forgalomból. Azt tanácsolták barátilag, három napon belül vigyem

ki az országból, vagy devizabűntett vádjával lecsuknak. Te jó Isten!

Hívom a német barátokat, persze ők nem értették a dolgot, bizonygatták,

hogy minden rendben van a BMW-vel. Nagy rábeszéléssel

kivitték a kocsit Németországba, így megmenekültem.

Azért megeresztettem egy telefont, hogy természetesen minden

költségüket állom, még valamit fizetek is, de a maradék pénzt nem

adnák-e vissza.

– Gyurikám, itt van a Ringen az autód, gyere érte és vidd!

Így történt, hogy fel kellett vennem banki kölcsönt, tizenöt évig

fizettem, közben a tíz százalékos hitelkamatot is felemelték egyoldalúan

harmincöt százalékosra.